Izvod iz zapisnika s 12. Sjednice Gradskog vijeća Grada Samobora, održane 13.09.2018.

Predsjednik Gradskog vijeća Miran Šoić: - Sada kada smo prihvatili Dnevni red s ovom izmjenom, možemo otvoriti naš Aktualni sat, kao što je to uobičajeno. Vijećnik Skendrović je najavio da ima dva pitanja i jedan prijedlog.

**Vladimir Skendrović (HDZ):** - Zapravo nemam pitanja, odlučio sam drugačije pristupati sjednicama, da to budu zapravo prijedlozi, jer dosta mi se imputira da se samo kritički osvrćem. Stoga ću ja za ovaj Aktualni sat predložiti da se podupru aktivnosti koje su došle i na Grad, a radi se o dopisu Judo kluba Profectus Samobor, koji je zaista svoje aktivnosti maksimalno proširio i za osobe s posebnim potrebama, to je hvalevrijedna aktivnost. Evidentno je da im treba pokušati omogućiti adekvatniji prostor u kojem bio oni tu djelatnost, bavljenjem sportom, za tako širok krug zainteresiranih mogli realizirati. Volio bih da u što krećem vremenu, ako postoje resursi, da im se omogući, da im se pomogne. Mislim da to niti u financijskom dijelu ne košta toliko Grad, a njima će biti stvarno od velike pomoći.

**Predsjednik Gradskog vijeća Miran Šoić: -** Da li će odgovor dati dogradonačelnica Horvat Iveković, da se kaže što se poduzelo do sada. Nema potrebe, dobro. Onda se prima na znanje ova pomoć koju predlažete da se uvrsti i razmotri.

Da li ima dalje pitanja?

**Irena Franceković (MOST):** - Imam jedno pitanje u vezi Komunalnog redarstva. Zanima me da li postoji neka evidencija zaprimljenih pitanja za komunalne redare, da li je moguće da građanin koji je postavio nekakav zahtjev prema Komunalnom redarstvu ima uvid u to na koji način se njegov zahtjev rješava, a to se najčešće dešava u okolišu ili na ulicama ili među susjedima. Zanima me da li o tome vodimo neku evidenciju, da li je moguće izvršiti uvid u to i da li se na neki način građani obavještavaju o tome na koji način Komunalno redarstvo djeluje?

**Zamjenik gradonačelnika Željko Stanec: -** Naravno da sva evidencija upita i sugestija građana, odnosno primjedbi koje su upućene prema našem Komunalnom redarstvu vodi se evidencija. Znam na što apelirate pa se moram nadovezati na to. To je neka čudna politika koju vi, nažalost, vodite. Apeliram na ono na paljenje boja koju ste tako spektakularno objavili, to je to, nažalost, u medijima. Prije svega, kada se neke činjenice iznose u javnost onda se treba upoznati točno o čemu se radi. Naravno da je to evidentirano, no ta gospođa koja je to slikala nije prijavila to u Komunalno redarstvo. Reći ću vam konkretno, evo tu su svi vijećnici, i kao zamjenik gradonačelnika budem vam točno obrazložio o čemu se radi. Napisano je bilo da trgovačko društvo Komunalac, odnosno tvrtka koja se bavi na području Grada Samobora bojanjem zebri, odnosno tih pješačkih prijelaza, svu onu boju koju na kraju radnog dana ostane, da oni to spaljuju na području našeg Sajmišta. To apsolutno nema veze s istinom, to je takva laž, mogu je nazvati laž. Radi vam se isključivo o onim elementima, odnosno šablonama koje trgovačko društvo Komunalac koristi za iscrtavanje pješačkih zebri. Svatko kada je doma skidao staru farbu to je s let lampom kurio, da se ta farba odlijepi iz tih šablona, o tome se radi, o nikakvom spektaklu onečišćenja okoliša, ekocidu, ne znam kako ste ga nazvali, kojim riječima. Prije svega, ako nešto govorite, uzmite onda tehnički list, sigurnosni list, koji svaka boja ima, onda točno vidite što u uputama piše, na koji način se koristi, koje ima štetne utjecaje za okoliš, a onda iznosite takve neke činjenice u javnost.

**Irena Franceković:** - Ne znam da li ima mjesta replikama na ovom Aktualnom satu, ali obzirom da mi baratamo s jednim podacima, vi očito s nekim drugima. Nije bilo na nama, nikakva situacija da mi izvodimo nekakve dokaze, mislim da bi za to trebale biti neke druge službe, zato smo pitali na koji način djeluje Komunalno redarstvo. Moram vas ispraviti - ne radi se o nikakvoj gospođi, nego o jednom gospodinu koji živi odmah uz granicu Sajmišta, ali nije se samo on žalio, nego cijelo susjedstvo. Smrad nije bio samo jedan dan, bilo je to više dana, no to sve skupa je tema za neku drugu raspravu. Mi smo u svakom slučaju jako zadovoljni što vi pratite naš portal Samobor grad za sutra pa ste uspjeli vidjeti tu objavu.

**Predsjednik Gradskog vijeća Miran Šoić:** - Da li se još netko javlja?

**Zlatko Rešetar (NOST):** - Imam prvo jednu pohvalu kako je riješeno križanje Ulice Giznik i Ulice Ivana Trnskog. Imam jednu molbu, odnosno jedno pitanje od građana iz Ulice Franza Liszta, što se tamo kopalo, da li će to biti popravljeno do zime? Kopan je nekakav kanal uz rubni kamen. Da li je moguće isto tako riješiti promet na križanju Ulice Ivana Trnskog i Franza Liszta, gdje je jedan trokut, gdje se radi o jednoj velikoj uzbrdici, tamo se parkiraju vozila. Da li se tamo mogu postaviti nekakvi znakovi regulacije prometa ili iscrtati nešto slično?

**NATKO GABERC (Upravni odjel za komunalne djelatnosti):** - Za ovaj rov ćemo odmah sutra ujutro izvidjeti o čemu se radi, ja osobno nisam upućen o čemu se radi. Za rješenje Ivana Trnskog naručit ćemo prometni elaborat koji će iznjedrit najbolju moguću regulaciju za povećanje sigurnosti u prometu.

**Predsjednik Gradskog vijeća Miran Šoić: -** Ima li još pitanja? Ako nema, predlažem da završimo naš Aktualni sat i da pređemo na dnevni red.